Bakwata: Waraka wa Kanisa ni safi
Imeandikwa na Kennedy Kisula, Lindi; Tarehe: 23rd July 2009 @ 07:48 Imesomwa na watu: 789; Jumla ya maoni: 0
WAKATI kukiwa na mjadala kuhusu mashirika ya dini kutoa elimu ya uraia, Kaimu Katibu Mkuu wa Baraza Kuu la Waislamu Tanzania (BAKWATA), Shehe Suleimani Lolila, amesema elimu hiyo ni haki ya jamii na kwamba itasaidia kupatikana viongozi bora. 

Amesema mpaka sasa, Bakwata imeshatoa elimu hiyo katika wilaya zipatazo 16 katika mikoa ya Pwani, Iringa, Dodoma na sasa elimu hiyo itaanza kutolewa mkoani hapa. Shehe Lolila alisema hayo juzi wakati akizungumza na viongozi wa Bakwata kutoka Nachingwea, Liwale, Ruangwa, Lindi Mjini, Lindi Vijijini na Kilwa. 

Awali Kaimu Balozi wa Marekani nchini, Larry Andre, ambaye alikuwa katika mazungumzo hayo, alisema Marekani imetoa msaada wa Sh milioni 38, kuisaidia Bakwata kutoa elimu hiyo kwa jamii mwaka huu. Balozi Andre alisema fedha hizo zilitolewa na watu wa Marekani ili kudumisha demokrasia ya kweli ambayo italeta amani ndani na nje ya nchi. 

Alisema elimu hiyo inahusisha zaidi kufahamu utawala bora, sheria, Katiba, uwajibikaji na haki ya jamii kusikilizwa na kumchagua kiongozi bora atakayeonekana anafaa. Aliongeza kuwa nchi nyingi zinakuwa katika uchaguzi baada ya muda kunatokea vurugu, hali inayosababishwa na uelewa mdogo wa elimu hiyo. 

“Mimi nimekaa nchi nyingi za Afrika, utaona mwananchi anakwenda kupiga kura akiwa mnyonge na hana furaha yoyote ile kutokana kutokuwa huru. Hali hiyo inasababishwa na ufahamu mdogo wa elimu ya uraia,” alisema Balozi huyo. 

Kwa upande wa Shehe Lolila, alisema ni haki ya jamii kuelewa elimu hiyo kwa kuwa itaisaidia kufahamu haki zake. Alisema uelewa wa elimu ya uraia pia husaidia jamii kufahamu jinsi ya kumchagua kiongozi mwenye sifa hata kwenye uchaguzi kama wa Bakwata, kuanzia ngazi za wilaya hadi taifa na kuondokana na migogoro ndani ya taasisi ya kidini. 

“Kwa kweli mimi ninafahamu kuwa mtu akiwa na elimu ya uraia, atakuwa na uwezo mzuri wa kuchagua viongozi wenye sifa za kutosha na ataleta maendeleo,” alisema Lolila. Alisema migogoro mingi inaanzia ngazi ya chini kwa kuchaguliwa watu ambao hawana uwezo wa kuongoza na mtu ambaye hana uelewa nini maana ya kiongozi, hayo yote ni ukosefu wa elimu ya uraia. 

Hivi karibuni, uliibuka mjadala juu ya Waraka uliotolewa na Kanisa Katoliki Tanzania, ujulikanao kama Mpango wa Kichungaji Kuhamasisha Jamii kuelekea Uchaguzi ulioandaliwa na Chama cha Wanataaluma wa Kikatoliki (CPA) . 

Mwanasiasa mkongwe nchini na Mbunge wa Kuteuliwa, Kingunge Ngombale-Mwiru, hivi karibuni akizungumza bungeni, aliasa na kutaka Kanisa hilo liondoe waraka wake kwa kile alichosema unahatarisha mshikamano wa taifa.
